- Det er en kæmpe drøm, der går i opfyldelse. Jeg har slået den bedste spiller nogensinde, siger badmintonspilleren Jan Ø. Jørgensen om sejren over Lin Dan ved Malaysia Open. Sejren fandt sted ved Super Serie-turneringen Malaysia Open, hvor danskeren spillede sig frem til kvartfinalen med en sejr på 14-21, 21-15, 21-15. Danskerens sejr var også en hævn over opgøret mellem de to ved Korea Open i sidste uge, da Lin Dan for femte af fem gange slog Jan Ø. Jørgensen. Den 28-årige kineser, som aktuelt ligger nummer to på verdensranglisten, har været en ond ånd for flere danske spillere gennem tiderne. Jan Ø. Jørgensen havde godt fat i kampen fra start, og de to spillere skiftedes til at ligge i spidsen indtil midt i første sæt, da Lin Dan stak af. Andet sæt lignede det første på den front, bare med modsat fortegn. Danskeren vandt sikkert. I det tredje og afgørende sæt var Jan Ø. Jørgensen foran fra start til slut, og det hele var overstået på 58 minutter.

Opsummering:
Badmintonspilleren Jan Ø. Jørgensen besejrer for første gang i karrieren verdensmester og OL-guldvinder Lin Dan ved Malaysia Open.